钦定古今图书集成/理学汇编/文学典/第161卷 > 《徐师曾文体明辩》 > 《读国信大使郝公帛书》王逢
## 钦定古今图书集成/理学汇编/文学典/第161卷 > 《徐师曾文体明辩》 > 《读国信大使郝公帛书》王逢

西北皇华早，东南白发侵。雪霜苏武节，江海魏牟心。
独夜占秦分，清秋动越吟。蒹葭黄叶暮，苜蓿紫云深。
野旷风鸣籁，河横月映参。择巢幽鸟远，催织候虫临。
衣揽重裁褐，貂馀旧赐金。不知年号改，那计使音沉。
国久虚皮币，家应咏槁砧。豚鱼曾信及，鸿雁岂难任。
素帛辞新馆，敦弓入上林。虞人天与便，奇事感来今。

公羁旅日，有以雁四十饷公，内一雁体质稍异，公命畜之。后雁见公，辄张翮引吭而鸣，公感悟，择日率从者二十七人，具香北拜，二人舁雁跪其前，手书尺帛，亲系雁足，且致祝曰：“累臣某敢烦雁卿通信朝廷，雁其保重。” 复再拜，雁奋身入云而去。未几，虞人获之于苑中，以所系帛书托近侍以闻。上恻然曰：“四十骑留江南，曾无一人雁比乎？” 遂进师南伐。越二年，宋亡。书今藏诸秘监。河南主客刘澹斋云。